賦梅一花得使字
作者：林景熙
朝代：宋

paragraphs: 玄冥雨霜葉槁地，誰爲乾坤挽仁氣。
苔枝老醜春力微，綃出蛟宮剪初試。
芳信不消三兩點，已壓春風二十四。
百花頭上頭更高，空谷天寒弄幽致。
太素忽開渾沌苞，陽奇首洩河圖祕。
山林骨格知無雙，冰雪精神真寡二。
道人紙帳卧江月，却愛獨清同此意。
淺波照影自相耦，憶向孤山作春事。
斜陽凍蝶愁未知，海上先鋒青鳥使。